በሀገር ግንባታ ሂዴት ዙሪያ የሚካሄዱ መድረኮችን መንግስት ይደግፋል- የኢፌዴሪ ፕሬዝዳንት
በሀገር ግንባታ ሂዴት ዙሪያ የሚካሄዱ መድረኮችን መንግስት እንደሚደግፍ የኢፌዴሪ ፕሬዝዳንት ዶክተር ሙላቱ ተሾመ አስታወቁ፡፡በሀገር ግንባታ ሂዴት ላይ የሚያጠነጥን መድረክ በብሾፍቱ ከተማ እየተካሄደ ይገኛል፡፡‘‘የሀገር ግንባታ በኢትዮጵያ ለውጥ ቀጣይነት ውስጥ’’ በሚል መሪ ሃሳብ እየተካሄደ በሚገኘው በዚሁ መድረክ የኢፌዴሪ ፕሬዝዳንት ዶክተር ሙላቱ ተሾመን ጨምሮ በሀገር ግንባታ ሂዴት ውስጥ የሚመለከታቸው አካላት ሁሉ በመሳተፍ ላይ ናቸው፡፡በመድረኩ ላይ ከፍተኛ ምሁራን በሚያቀርቧቸው ጥናታዊ ፅሑፎች ተመስርቶ ውይይት እየተካሄደ መሆኑም ተገልጸዋል፡፡ጥናታዊ ፅሑፎቹ በዋናነት የኢትዮጵያ የ3 ሺህ ዘመን ታሪክ የሚፈትሹና በቀጣይ የሀገር ግናባታ ሂዴት ውስጥ ሊካተቱ የሚገባቸውን ነጥቦች የሚያመላክቱት ናቸው፡፡በተጨማሪም ባለፉት ስርዓቶች የጎደሉና በክፍተት የሚታዩ ጉዳዮችንም በማንሳት የወደፊት የሀገሪቱ መዳረሻ የሚያሳዩ ፅሑፎች እየቀረቡበት ይገኛሉ፡፡በመድረኩ ላይ የቀረቡ ጥናታዊ ፅሑፎች በሰነድ መልክ ተይዘው የፖሊሲ ማዕቀፍ እንደሚካተቱም ይጠበቃል፡፡